
	Р Е П У Б Л И К А   Б Ъ Л Г А Р И Я

София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



Р Е Ш Е Н И Е
№ РП-10822-19-025
Днес, 19.06.2019 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Пламен Йоцов
Член: Силвия Къдрева
У С Т А Н О В И:
Производство е образувано с рег. № ЦУ 01/С-10822/ 23.04.2019г. по реда на чл.47, ал.2 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на докладна записка на ръководител звено „Връзки с обществеността“ към Комисията за противодействие на корупцията и за отнемане на незаконно придобитото имущество (КПКОНПИ), с приложени медийни публикации.
Производствто е образувано против Валери Мирчев Жаблянов – народен представител в 42-то, 43-то и 44-то Народно събрание.
По същество, твърденията в медийните публикации са, че Валери Жаблянов, си е построил вила в луксозния квартал С. за 360 000 лева. През 2013г. в подадената от депутата декларация няма информация за строяща се сграда, но през 2014г. е декларирал осъществено право на строеж за общо 360 000 лева за него и съпругата му. Като произход на средствата е посочено, че идват от заем и спестявания. Твърди се, че декларираният ипотечен заем от *** е на стойност 67 000 лева и е за закупуването на друг имот – апартамент в кооперация, находящ се в кв. ***.
С оглед на твърденията в медийните публикации, Комисията е изискала и събрала следните доказателства: Нотариален акт за покупко-продажба на недвижим имот №149, том V, рег. №16390, дело №845 от 2000г.; Скица на поземлен имот №15-171234-27.04.2015г.; Нотариален акт за покупко-продажба на недвижим имот №89, том I, рег. №1107, дело №52 от 2004г.; справка НБД Население на Валери Мирчев Жаблянов; копие на справка по лице в цялата страна за Валери Мирчев Жаблянов от Агенция по вписванията; Брачен договор от 05.06.2015г., вписан в Агенция по вписванията, Нотариален акт за договорна ипотека върху недвижим имот №57, том I, рег. №1221, дело №42 от 2013г., Молба за вписване на законна ипотека, Справка за имот ПИ пл.№459, Декларация по чл.14 от ЗМДТ с вх. №22020207/25.01.2006г.; Декларация по чл.14 от ЗМДТ с вх. №25431/27.04.2015г.; клетвени листа на Валери Мирчев Жаблянов от 21.05.2013г., 27.10.2014г. и 19.04.2017г.; декларации по чл.12 от ЗПУКИ (отм.);
	След като обсъди събраните в хода на административното производство доказателства, комисията установи следното от фактическа страна:
На 21.05.2013г. Валери Жаблянов е положил клетва като народен представител в 42-то Народно събрание, видно от приложения по преписката клетвен лист и е подал изискуемите от ЗПУКИ (отм.) декларации по чл.12, т.1 и т.2 от с.з. на 28.05.2013г. с вх. № 354-00-246.
На 27.10.2014г. Валери Жаблянов е положил клетва като народен представител в 43-то Народно събрание, видно от приложения по преписката клетвен лист и е подал изискуемите от ЗПУКИ (отм.) декларации по чл.12, т.1 и т.2 от с.з. на 12.11.2014г. с вх. № 454-00-357.
На 19.04.2017г. Валери Жаблянов е положил клетва като народен представител в 44-то Народно събрание, видно от приложения по преписката клетвен лист и е подал изискуемите от ЗПУКИ (отм.) декларации по чл.12, т.1 и т.2 от с.з. на 25.04.2017г. с вх. № АД-754-00-173.
Видно от Нотариален акт за покупко-продажба на недвижим имот №149, том V, рег. №16390, дело №845 от 2002г., на 15.11.2002г., Валери Мирчев Жаблянов и И.С.Ж. закупуват урегулиран поземлен имот, находящ се гр. С., ***, съставляващ парцел ***, от кв. *** по плана на в.з. „***“, местността „***“, за сумата от 20 750 щатски долара. 
С нотариален акт за покупко-продажба на недвижим имот №89, том I, рег. №1107, дело №52 от 2004г. на 24.03.2004г., Валери Мирчев Жаблянов  и И.С.Ж. закупуват недвижим имот, изграден в груб строеж, а именно: АПАРТАМЕНТ № **, находящ се в гр. С., ***, на *** жилищен етаж в жилищна сграда на ***, ведно с мазе №**, разположено на сутеренния етаж на сградата, заедно с 16,17 % идеални части от общите части на сградата за сумата от 20 100 щатски долара. Строежът е въведен в експлоатация на 02.12.2005г., видно от удостоверение за въвеждане в експлоатация на строеж с рег. индекс У 164/02.12.2005г.
Видно от справка по лице, издадена от Агенция по вписванията, на 29.03.2004г. е вписана законна ипотека върху АПАРТАМЕНТ № **, находящ се в гр. С., ***, на ** жилищен етаж в жилищна сграда на ***, собственост на Валери Мирчев Жаблянов и И.С.Ж., в полза на банка ***, за обезпечаване изплащането на банков кредит за покупка на описания по-горе недвижим имот, в размер на 20 000 щатски долара. 
На 01.04.2013г. е вписана договорна ипотека, съгласно Нотариален акт за договорна ипотека №57, том I, рег. №1221, дело №42 от 2013г., в полза на банка ***, учредена върху недвижим имот - АПАРТАМЕНТ № **, находящ се в гр. С., ***, на **жилищен етаж в жилищна сграда на ***, обезпечаващ банков кредит в размер на 67 200, 00 лева, отпуснат на Валери Мирчев Жаблянов  и И.С.Ж.
На 05.06.2015г. е вписан брачен договор с нотариална заверка на подписите, видно от който урегулиран поземлен с идентификатор **** по кадастрална карта и кадастрални регистри, одобрени със Заповед № РД-18-3/11.01.2011 г. на Изпълнителния директор на АГКК, находящ се в гр. С., ***, става изключителна собственост на И.С.Ж. За имота има издадено разрешение за строеж №341 от 01.10.2011г. на район ***, съгласно което е започнат, но незавършен строеж на еднофамилна жилищна сграда с гараж с застроена площ 151.08 кв. м. и РЗП 338.00 кв. м. не е налице груб строеж. 
От справка ГРАО се установи, че Валери Мирчев Жаблянов и И.С.Ж. са съпрузи, считано от 24.06.1989г.
Въз основа на така изяснената фактическа обстановка, комисията установи следното от правна страна:
	Сигналът е по реда на чл.47, ал.2 от ЗПКОНПИ. 
	Като народен представител в 42 – то, 43- то и 44 – то Народно събрание, Валери Жаблянов е бил лице, заемащо публична длъжност по смисъла на чл.3, т.3 от ЗПУКИ (отм.), респ. лице, заемащо висша публична длъжност, съгласно чл.6, ал.1, т.2 от ЗПКОНПИ и компетентна да се произнесе относно наличието или липсата на конфликт на интереси по отношение на нго е КПКОНПИ. 
	Предвид факта, че ЗПУКИ (отм.) влиза в сила на 01.01.2009г., в периода на закупуването на недвижими имоти – урегулиран поземлен имот, находящи се в гр. С., ***“ и апартамент № **, находящ се в гр. С., ***, съответно през 2002г. и 2004г., няма правна норма, която може да бъде приложена, което е основание за прекратяване на производството. Съгласно императивните разпоредби на чл.14, ал.1 и ал.2 от Закона за нормативните актове, разпоредбите на закона нямат обратно действие, освен по изключение, с изрична разпоредба. В ЗПУКИ (отм.) няма предвидена такава разпоредба, т.е. същият намира приложение по отношение на факти и обстоятелства, настъпили след 01.01.2009г.
Предвид изложеното, на основание чл.27, ал.2, т.6 от АПК във вр. с чл.14, ал.1 и ал.2 от Закона за нормативните актове и чл.74, ал.1 и ал.2 от ЗПКОНПИ, Комисията за противодействие на корупцията и за отнемане на незаконно придобитото имущество 
Р Е Ш И:
ПРЕКРАТЯВА производството по сигнал с рег. № ЦУ 01/10822/23.04.2019г. против Валери Мирчев Жаблянов, ЕГН *** – лице, заемало публична длъжност по смисъла на чл.3, т.3 от ЗПУКИ (отм.) и лице, заемащо висша публична длъжност по чл.6, ал.1, т.2 от ЗПКОНПИ.
Препис от решението да се изпрати на Софийска градска прокуратурата, с оглед преценка за реализиране на правомощията по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.
Препис от решението да се изпрати да сведение на Върховна касационна прокуратурата по пр. пр. №4075/2019г. по описа на ВКП.
КОМИСИЯ:
Заместник - председател:………………/Антон Славчев/
Член:…………………...……………....…/Пламен Йоцов/
Член:…………………………………..../Силвия Къдрева/

